Sutherland-boere probeer staande bly in droogte | Netwerk24
Sutherland-boere probeer staande bly in droogte
Deur Jackie Kruger 18 Junie 2019 13:37
Hulp word dringend benodig met onder meer ruvoer en mielies om boere in Sutherland en die omliggende gebied in die Noord-Kaap staande te hou.
’n Plaas in die droogtegeteisterde Sutherland.
Hester Obermeyer van die Sutherland-droogtekomitee sê die Save the Sheep-projek poog om tans elke drie weke minstens drie vragte mielies te koop en vervoer geborg te kry om die las op boere ligter te maak.
“Die mielieprys wat bly styg is vir ons ’n groot bekommernis, veral nou in die winter, want ons boere is platsak. Sutherland se winters is bitter straf en daarom het ons diere meer kragvoer vir energie nodig om net te kan oorleef. Die boere se spaarvarkies is leeg,” sê sy.
Volgens haar is almal in ’n krisis wat voer betref omdat die droogte so verskriklik lank aanhou en daar gevolglik so baie dorpe in nood is.
“Ons kort baie dringend skenkings van ruvoer, asook mielies en donasies om ons boere staande te hou. Ons probeer elke rand tot op die uiterste rek,” sê sy.
“Tesame hiermee dryf ons verskeie projekte om fondse in te samel om voer te kan subsidieer. Ons hou steeds moed en probeer steeds werk met dit wat ons het.”
* Vir meer inligting, besoek die Facebook-blad Save the Sheep Sutherland by of skakel Obermeyer by 071 3819 256 of Sybil Visagie by 071 256 6795.
Meer oor: Sutherland | Droogte | Boere | Landbou
Lekkende toilet kan tot 200 liter water elke uur mors
‘Onverklaarde oorlog’ op boere knou ekonomie
Mielieoes 13% kleiner weens swak weer